Resolució 166/2017, de 26 de maig
Extractes bancaris i factures referits a la gestió d'uns béns comunals del municipi.
La derivació extemporània que realitza l'Ajuntament de Lladorre no és admissible, perquè és aquest Ajuntament a qui s'han d'adreçar i qui ha de resoldre les sol·licituds d'accés referides a la gestió dels béns comunals del municipi.
Es tracta d'informació purament econòmica que és important que els veïns puguin conèixer per tal de comprovar la gestió que es duu a terme d'uns béns que es caracteritzen, precisament, per estar sotmesos a l'aprofitament de tots els veïns.
Número d'expedient de la reclamació: 106/2017.
"Tota la documentació referent a la gestió econòmica –factures, relació d'ingressos i despeses, extracte del compte núm.: ES91-2100-0228-4102-0004-8709, així com extracte de les targetes que pugui tenir associat aquest compte etc.– dels darrers deu anys".
Demana que la informació li sigui facilitada, "a ser possible, per correu electrònic".
Adjunta a la reclamació un certificat de 23 d'agost de 2016 signat per la secretària accidental de l'Ajuntament de Lladorre on consta que l'esmentat compte corrent és de titularitat de "Ajuntament de Lladorre – Comú de Veïns de Tavascan i Aineto" i que té com a persones autoritzades la presidenta i el tresorer d'aquest Comú de Veïns, així com la pròpia secretària accidental de l'Ajuntament de Lladorre.
El certificat s'emet "per ordre i amb el vist-i-plau del Sr.
"[...] us informo que, d'acord amb la normativa de règim local, correspon als veïns –i no pas a una associació de pertinença voluntària– el gaudi, aprofitament i explotació dels béns comunals.
I, com us consta, i en qualsevol cas, us reitero, en el cas de Tavascan, l'aprofitament dels béns comunals està atribuït des de temps immemorial a una Junta de Veïns (arts. 6 i 85 del Decret 336/1988, de 17 d'octubre).
En conseqüència, cal que us adreceu a la Junta de Veïns que regeix l'aprofitament dels béns comunals als efectes d'obtenir la informació que sol liciteu".
Dels antecedents i de la resta de documentació aportada per les parts es desprèn que la reclamació té per objecte una petició d'informació relativa a la gestió econòmica d'unes finques situades al poble de Tavascan, el nucli més poblat del municipi de Lladorre (comarca de Pallars Sobirà), que la persona reclamant considera de la seva propietat (i d'altres veïns del poble) i que, segons l'alcalde, tenen la condició de béns comunals.
Les finques són gestionades pel "Comú de Veïns de Tavascan i Aineto" mitjançant un compte corrent que té, com a persones autoritzades, la presidenta i el tresorer d'aquest "Comú" i la secretària accidental de l'Ajuntament, en la seva condició de secretària municipal.
Amb aquesta finalitat, la persona reclamant demana l'extracte dels moviments d'aquest compte corrent dels darrers deu anys, així com l'extracte de les targetes que hagi pogut tenir associades aquest compte durant l'esmentat període i les factures justificatives dels ingressos i despeses produïts.
Aquesta Comissió, com és evident, no és competent per pronunciar-se sobre la titularitat de les finques, i se centrarà a examinar, com se li demana, si la persona reclamant té dret a accedir a la informació sol·licitada, d'acord amb la Llei 19/2014, del 29 de desembre, de transparència, accés a la informació pública i bon govern (LTAIPBG).
Com s'ha vist a l'antecedent 6, en rebre el trasllat de la reclamació i la petició d'informe formulada per la GAIP, l'alcalde de Lladorre es limita a remetre a la persona reclamant "a la Junta de Veïns que regeix l'aprofitament dels béns comunals als efectes d'obtenir la informació que sol liciteu".
La resposta ve a ser, així, una derivació cap a qui disposaria de la informació sol·licitada.
Aquesta derivació no és admissible per diversos motius.
En primer lloc, perquè es tracta d'una derivació extemporània, que es produeix quan han transcorregut més de tres mesos des del transcurs del termini de quinze dies que estableix l'article 30.1 LTAIPBG per dur-la a terme.
Segons aquest precepte, "en el supòsit que la sol·licitud d'accés a la informació es dirigeixi a una entitat o òrgan administratiu que no disposi de la informació, aquest ha de derivar-la a l'entitat o l'òrgan que en disposi, si el coneix, o a l'oficina responsable de la informació pública que correspongui, en un termini de quinze dies naturals, i comunicar al sol·licitant a quin òrgan s'ha derivat la sol·licitud i les dades per contactar-hi".
En segon lloc, l'esmentat precepte no permet limitar-se només a facilitar la identitat de l'òrgan o entitat que posseeix la informació, sinó que obliga a practicar d'ofici la derivació i a informar-ne al sol·licitant, sense que aquest hagi de fer res més, llevat que l'entitat o l'òrgan administratiu que posseeixi la informació "pertany[i] o dep[engui] d'una administració diferent a la que s'ha adreçat la sol·licitud" (apartat 2 de l'article 30 LTAIPBG), circumstància que no concorre en aquest cas, ja que no consta ni sembla versemblant que el Comú de Veïns de Tavascan i Aineto pertanyi o depengui d'una altra Administració.
En tercer lloc, i sobretot, és l'Ajuntament de Lladorre a qui s'han d'adreçar i qui ha de resoldre les sol·licituds d'accés referides a la gestió dels béns comunals del municipi, condició que tindrien les finques segons afirma el propi alcalde.
D'acord amb l'article 202 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya (TRLMRLC), "tenen la consideració de béns comunals aquells l'aprofitament dels quals correspon al comú dels veïns.
Els és aplicable el règim jurídic dels béns de domini públic, sens perjudici de les normes específiques que regulen llur aprofitament".
Segons concreta l'article 6 del Decret 336/1988, de 17 d'octubre, pel qual s'aprova el Reglament del patrimoni dels ens locals, "són béns comunals els que pertanyen als municipis i les entitats municipals descentralitzades però que tenen unes facultats sobre aquests que són compartides, de manera que correspon al comú dels veïns l'aprofitament, com a dret real administratiu de gaudi, i als ens locals la seva administració i conservació".
En el Registre del sector públic local de Catalunya accessible a través del web Municat de la Generalitat no consta que existeixi cap entitat municipal descentralitzada a Tavascan, fet confirmat pel propi Ajuntament, de manera que la responsabilitat última de la gestió dels béns comunals del municipi correspon a l'Ajuntament de Lladorre.
És per això, segurament, que el compte corrent al qual es refereix la sol·licitud d'accés té com a titular l'Ajuntament de Lladorre i com una de les persones autoritzades a la secretària municipal, tal com es desprèn del certificat emès per ordre de l'alcalde que adjunta la persona reclamant a la reclamació (antecedent 3).
Per tant, les peticions d'accés a informació relativa als béns comunals dels diferents pobles que integren el municipi de Lladorre s'han d'adreçar a l'Ajuntament de Lladorre, i aquest les ha de resoldre de forma motivada en el termini d'un mes, tal com estableix l'LTAIPBG.
Si l'òrgan de l'Ajuntament competent per resoldre no disposa de part de la informació demanada, l'haurà de demanar a aquell que la tingui, ja sigui el Comú de Veïns de Tavascan i Aineto o qualsevol altre.
En el cas d'aquesta reclamació, el fet que la secretària municipal tingui autorització per operar amb l'esmentat compte corrent fa que pugui accedir als extractes demanats per la persona reclamant, i és perfectament versemblant, com afirma aquesta (antecedent 7), que sigui l'Ajuntament qui emeti les factures de les quals vol obtenir còpia.
Es tracta d'informació purament econòmica que és important que els veïns puguin conèixer per tal de comprovar la gestió que es duu a terme d'uns béns que es caracteritzen, precisament, per estar sotmesos a l'aprofitament de tots els veïns (articles 43.1.c i 202 TRLMRLC).
Les dades personals que puguin aparèixer a les factures i extractes sol·licitats han de poder ser conegudes per tal de comprovar la bona gestió dels béns, amb l'única excepció de les dades personals especialment protegides (les previstes a l'article 23 LTAIPBG), que s'hauran d'ocultar en el cas molt improbable en què existeixin.
En el Ple municipal de 27 de juny de 2012 en què l'alcalde va informar sobre l'existència del compte corrent al qual es refereix la sol·licitud, aquell va subratllar que s'havia creat per "millora d'operativitat i transparència" (punt 14.1 de l'acta 3/2012 d'aquella sessió, disponible a internet).
Els veïns s'han de poder beneficiar d'aquesta transparència mitjançant l'exercici del dret d'accés.